Fil-25 ta' Mejju 2016 il-Libanu jidħol fit-tielet sena tiegħu mingħajr President. Is-sovranità, l-istabbiltà, l-integrità territorjali u l-indipendenza tal-Libanu huma importanti għall-Unjoni Ewropea. Il-Libanu jibqa' eżempju ta' libertà, diversità u tolleranza għar-reġjun, iżda l-kriżi politika mtawla tista' biss tkompli ddgħajjef il-pajjiż u l-istituzzjonijiet tiegħu meta jħabbat wiċċu mal-bosta sfidi li għandu. Il-Libanu ma jistax jibqa' jistenna li r-reġjun isolvi l-problemi tiegħu qabel ma jindirizza din il-kwistjoni. L-UE terġa' tħeġġeġ lill-forzi politiċi u l-partijiet ikkonċernati Libaniżi kollha biex iwarrbu l-interessi partiġjani u individwali u jsibu kompromess fattibbli biex jeleġġu President mill-aktar fis. L-UE tappoġġa l-isforzi tal-gvern Libaniż f'ċirkostanzi diffiċli biex jiżguraw li l-kwistjonijiet ta' nuqqas ta' qbil ma jfixklux għalkollox il-funzjonament tal-Istituzzjonijiet Libaniżi, u ma jikkompromettux l-għoti ta' għajnuna internazzjonali. F'dan il-kuntest l-UE tfaħħar il-ħidma tal-Forzi Armati Libaniżi għas-sikurezza u s-sigurtà tal-pajjiż. Id-Djalogu Nazzjonali u sforzi oħra ta' medjazzjoni huma inizjattivi ta' min ifaħħarhom li jiżguraw il-komunikazzjoni bejn il-forzi politiċi u jevitaw id-deterjorament tal-klima politika. L-UE tilqa' l-elezzjonijiet Muniċipali u l-elezzjonijiet Parlamentari każwali għal siġġu battal fil-Parlament, u tappella lill-partijiet kollha biex joħolqu l-kondizzjonijiet biex isiru l-elezzjonijiet Parlamentari. L-UE hija konxja sew mill-isfidi miżjuda li l-kriżi tar-refuġjati qed toħloq għall-istabbiltà tal-Libanu. L-UE tfaħħar lill-poplu Libaniż għall-isforzi tiegħu biex jospita refuġjati li jaħarbu mill-konflitt fis-Sirja, u tenfasizza l-importanza tar-rispett mill-partijiet kollha tad-dritt ta' ritorn sikur u volontarju tar-refuġjati spostati mis-Sirja. Kif intwera bl-impenn meħud mill-UE fil-Konferenza ta' Londra u l-implimentazzjoni inizjali tiegħu, l-UE u l-Istati Membri tagħha huma impenjati sabiex jappoġġaw lil-Libanu, l-istituzzjonijiet ospitanti u s-servizzi pubbliċi tiegħu fl-indirizzar tal-ħtiġijiet li qed jiżdiedu tar-refuġjati u l-komunitajiet ospitanti vulnerabbli kollha. L-UE tilqa' d-Dikjarazzjoni tal-Intenzjoni tal-Libanu ppreżentata fil-Konferenza ta' Londra, u tappoġġa b'mod sħiħ l-implimentazzjoni tagħha. L-UE ttenni l-impenn tagħha favur is-sħubija mal-Libanu, u tirriafferma l-ħtieġa li naħdmu flimkien biex inwieġbu għall-isfidi komuni abbażi tal-valuri komuni tagħna, fosthom id-drittijiet tal-bniedem, id-demokrazija u r-rispett għad-diversità. Il-Pajjiżi Kandidati t-Turkija, l-Eks-Repubblika Jugoslava tal-Maċedonja*, il-Montenegro*, is-Serbja u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova u l-Georgia jallinjaw ruħhom ma' din id-dikjarazzjoni. * - L-Eks-Repubblika Jugoslava tal-Maċedonja, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.